Den svenske bagspiller Kim Andersson fortsætter karrieren i KIF København. Det fortæller OL-sølvvinderen til sporten.tv2.dk

"Efter at have vendt det frem og tilbage med familien, så tror jeg nu, at hvis alting går som det skal med kontrol og kontrakt, så spiller jeg for KIF København i næste sæson," siger Kim Andersson til sporten.tv2.dk

Endnu mangler Andersson at gennemføre det obligatoriske lægetjek, men det bliver højst sandsynligt en formsag.

"Jeg skal igennem lægetjek i løbet af de næste dage, jeg ved ikke præcis hvornår.”, siger Andersson, der ikke forventer, at han skal med klubben på træningslejr i weekenden.

Kim Andersson havde skrevet kontrakt med AG København, men blev arbejdsløs, da klubben måtte lukke midt under OL. Efterfølgende har svenskeren været sat i forbindelse med flere klubber i sit hjemland, samt europæiske topklubber. Svenske Redbergslid har endda været ude og bekræfte, at man har givet Andersson et tilbud.

Men valget faldt altså på KIF København. Det har været vigtigt for Kim Andersson at finde en klub, der giver familien mulighed for at have base i Sverige.

"Jeg har haft mange tilbud at være imellem. 6-7 konkrete interessante tilbud. Qatar gav mig et tilbud med mange penge, men jeg tænkte, at det er for langt væk fra familien. Jeg havde også et tilbud fra Barcelona, men det var også for langt væk. Jeg vil ikke flytte for langt fra Sverige. Der har også været mange svenske tilbud, men det er også vigtigt for mig at spille europæisk” siger højrebacken til sporten.tv2.dk

”Det er bedst for min familie. Jeg har ikke prøvet at spille i Danmark, og vil gerne spille i den danske liga. Det kan være en test, at jeg kan være lidt her i Sverige og lidt i Danmark – og så får vi at se, om det fungerer.”